Kommissionens beslutning

af 4. september 2003

om grundlæggende krav til radiokommunikationsudstyr, der er beregnet til anvendelse på ikke-SOLAS-skibe og deltagelse i det globale maritime nød- og sikkerhedssystem (GMDSS)

(meddelt under nummer K(2003) 2912)

(EØS-relevant tekst)

(2004/71/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1), særlig artikel 3, stk. 3, litra e), og

ud fra følgende betragtninger:

(1) En række medlemsstater har gennemført eller har til hensigt at gennemføre fælles sikkerhedsprincipper og -regler for radioudstyr på ikke-SOLAS-skibe.

(2) Harmoniseringen af radiotjenester skal bidrage til, at ikke-SOLAS-skibe kan navigere mere sikkert, navnlig i nødstilfælde og under dårlige vejrforhold.

(3) MSC-cirkulære nr. 803 om ikke-SOLAS-skibes deltagelse i det globale maritime nød- og sikkerhedssystem (GMDSS) og resolution MSC.77(69) fra Den Internationale Søfartsorganisation (IMO) opfordrer regeringerne til at anvende retningslinjerne for ikke-SOLAS-skibes deltagelse i GMDSS og henstiller til regeringerne at kræve, at visse faciliteter, der er nødvendige med henblik på deltagelse i det globale maritime nød- og sikkerhedssystem, installeres i radioudstyret på alle skibe.

(4) Den Internationale Telekommunikationsunions (ITU) radioreglement anviser bestemte frekvenser til brug for GMDSS. Alt radioudstyr, der anvendes på disse frekvenser, og som skal anvendes i nødsituationer, skal være kompatibelt med den angivne anvendelse af disse frekvenser, og der skal være en rimelig sikkerhed for, at det vil fungere korrekt i nødsituationer.

(5) Kommissionens beslutning 2000/638/EF af 22. september 2000 om anvendelse af artikel 3, stk. 3, litra e), i direktiv 1999/5/EF på radiokommunikationsudstyr, der er beregnet til installering på søgående ikke-SOLAS-skibe med henblik på deltagelse i det globale maritime nød- og sikkerhedssystem (GMDSS), og som ikke er omfattet af Rådets direktiv 96/98/EF om udstyr på skibe(2), finder kun anvendelse på udstyr, der er beregnet til installering på søgående skibe. Beslutningens anvendelsesområde bør udvides til også at omfatte GMDSS-udstyr til anvendelse på alle ikke-SOLAS-skibe. Det høje sikkerhedsniveau, der opnås i kraft af denne beslutning, anses for at være relevant for alle skibe, hvorfor beslutningens anvendelsesområde bør ændres således, at de samme krav gælder anvendelsen af GMDSS-udstyr uden for anvendelsesområdet for SOLAS og direktivet om udstyr på skibe, uanset om de er søgående. Beslutning 2000/638/EF bør derfor erstattes.

(6) De i denne beslutning fastsatte foranstaltninger er i overensstemmelse med udtalelse fra Udvalget for Overensstemmelsesvurdering og Markedstilsyn på Teleområdet -

VEDTAGET FØLGENDE BESLUTNING:

Artikel 1

Denne beslutning finder anvendelse på radioudstyr, der er beregnet til anvendelse på ikke-SOLAS-skibe og deltagelse i det globale maritime nød- og sikkerhedssystem (GMDSS) som fastsat i kapitel IV i SOLAS-konventionen, og som fungerer inden for rammerne af

a) den maritime mobile tjeneste som defineret i artikel 1.28 i ITU's radioreglement, eller

b) den maritime mobile satellittjeneste som defineret i artikel 1.29 i ITU's radioreglement.

Artikel 2

Radioudstyr, som er omfattet af denne beslutnings anvendelsesområde som defineret i artikel 1, skal konstrueres således, at det fungerer korrekt, når det udsættes for et maritimt miljø, opfylder alle GMDSS's operationelle krav i nødsituationer og muliggør tydelig og pålidelig kommunikation med en høj grad af nøjagtighed for de analoge eller digitale kommunikationsforbindelser.

Artikel 3

Beslutning 2000/638/EF ophæves.

Artikel 4

Denne beslutning anvendes fra den 4. september 2004.

Artikel 5

Denne beslutning er rettet til medlemsstaterne.

Udfærdiget i Bruxelles, den 4. september 2003.

På Kommissionens vegne

Erkki Liikanen

Medlem af Kommissionen

(1) EFT L 91 af 7.4.1999, s. 10.

(2) EFT L 269 af 21.10.2000, s. 52.